Forseta hefur borist tilkynning um mannabreytingar í nefndum, samanber 16. gr. þingskapa. Frá þingflokki Samfylkingarinnar: Helga Vala Helgadóttir mun taka sæti sem aðalmaður í velferðarnefnd í stað Guðjóns S. Brjánssonar og Logi Einarsson verður varamaður í stað Albertínu Friðbjargar Elíasdóttur. Guðjón S. Brjánsson mun taka sæti sem aðalmaður í umhverfis- og samgöngunefnd í stað Helgu Völu Helgadóttur sem verður varamaður. Í stjórnskipunar- og eftirlitsnefnd mun Guðmundur Andri Thorsson taka sæti sem aðalmaður í stað Helgu Völu Helgadóttur en Guðjón S. Brjánsson verður varamaður. Jafnframt mun Oddný G. Harðardóttir taka sæti Albertínu Friðbjargar Elíasdóttur sem varamaður í utanríkismálanefnd. Þá hefur einnig borist tilkynning um mannabreytingar í nefndum þingsins frá þingflokki Pírata: Þórhildur Sunna Ævarsdóttir mun taka sæti sem aðalmaður í stjórnskipunar- og eftirlitsnefnd í stað Jóns Þórs Ólafssonar sem verður varamaður. Jón Þór Ólafsson tekur sæti sem aðalmaður í atvinnuveganefnd í stað Þórhildar Sunnu Ævarsdóttur sem verður varamaður. Loks mun Jón Þór Ólafsson taka sæti sem varamaður í utanríkismálanefnd í stað Þórhildar Sunnu Ævarsdóttur. Þessar mannabreytingar skoðast samþykktar án atkvæðagreiðslu ef enginn hreyfir andmælum.
Stefnuræða forsætisráðherra fyrir hönd ríkisstjórnarinnar, samanber 62. gr. þingskapa, og umræður um hana verða á morgun, miðvikudaginn 11. september, og hefst kl. 19.30. Samkomulag er um fyrirkomulag umræðunnar. Umferðir verða þrjár, átta mínútur, fimm mínútur og fjórar mínútur, en forsætisráðherra hefur 16 mínútur til framsögu.
Leita þarf afbrigða frá þingsköpum, þ.e. 4. mgr. 3. gr. þingskapa, þannig að hluta megi um sæti formanna þingflokka sérstaklega, að þeir hafi sæti næst inngangi í salinn og dragi innbyrðis um þau sæti. Skoðast þau afbrigði samþykkt ef enginn hreyfir andmælum. Þingflokksformenn hafa, í trausti þess að þetta yrði samþykkt, þegar dregið um þessi sæti. Fór sá dráttur þannig að Halldóra Mogensen hlýtur sæti 2, Birgir Ármannsson sæti 7, Willum Þór Þórsson sæti 8, Guðmundur Ingi Kristinsson sæti 13, Bjarkey Olsen Gunnarsdóttir sæti 22, Gunnar Bragi Sveinsson sæti 23, Oddný G. Harðardóttir sæti 44 og Hanna Katrín Friðriksson sæti 45. Þá hefur enn fremur orðið samkomulag um hvernig hluta skuli um sæti fyrir hv. þm. Ingu Sæland þannig að hún fái sæti sem henni hentar sérstaklega. Fær Inga Sæland sæti nr. 6.